GiliGold/VAD_KnessetCorpus huggingface dataset:
משה גפני: אני רוצה לומר לך אדוני המבקר שהנושא של פניות הציבור אצלי הוא נושא מאוד מאוד חשוב.
משה גפני: כשאני נבחרתי לכנסת, הייתי אצל הרב שך ששלח אותי לכנסת ושאלתי אותו מה אני צריך לעשות.
משה גפני: הוא אמר לי: תשמע, אנשים באים אלי עם דברים גדולים שהם עושים, עם תקציבים גדולים, עם מדיניות גדולה, אבל אני לא מבין בזה.
משה גפני: כך הרב שך אמר לי.
משה גפני: אני מבין שאם באה אליך אישה אלמנה שהופלתה לרעה, עשו לה נזק ואתה עוזר לה בבירוקרטיה הזאת, זה כל עולמה.
משה גפני: מאז אני משתדל לעזור גם בנושא הזה של פניות הציבור ולכן יש לי סימפטיה מיוחדת לנושא הזה.
משה גפני: אני מברך אותך אדוני המבקר על זה שאתה מקדם את הנושא.
משה גפני: כל חברי הוועדה כמובן תומכים בעניין הזה וככל שנידרש בהמשך, אנחנו נשתדל בעזרת השם לסייע.
משה גפני: אני מבקש לאשר שינוי בתקן משרד מבקר המדינה.
משה גפני: תודה רבה לכם ובהצלחה.
משה גפני: על סדר היום תשלום קצבאות מילואים לאלמנות צה"ל ומערכות ישראל.
משה גפני: קיימנו דיון עם שר הביטחון שבא לאחר מספר רב של דיונים בעבר, פניות וישיבות לא פורמאליות שקיימנו בעניין של תשלום קצבאות המילואים לאלמנות צה"ל ומערבות ישראל.
משה גפני: את הנושא הזה העלו נאוה שוהם ואורנה אלקד ונראה ששר הביטחון מכיר את הנושא היטב והוא מאוד מסמפט אותו.
משה גפני: נאמר על ידי מנכ"ל משרד הביטחון - דיברתי אתו גם בשיחה פרטית – שזה אמור לעלות לוועדת השרים אבל זה לא עלה.
משה גפני: הנושא היה צריך לעלות שבוע אחרי כן.
דני דנון: זה עלה לוועדת שרים ועבר אותה.
משה גפני: אני מדבר על שבוע קודם.
משה גפני: דיברתי שוב עם מנכ"ל משרד הביטחון ודיברתי גם עם מי שאמור לשים את הנושא על סדר יום ועדת השרים.
משה גפני: השבוע זה לא היה בסדר היום.
משה גפני: שאלתי למה זה לא בסדר היום.
משה גפני: חבר הכנסת דנון, גם אתה פעלת בעניין הזה?
דני דנון: אני יודע שהנושא עבר בוועדת שרים.
משה גפני: אמרו לי שיוסיפו את זה כתוספת לסדר היום.
משה גפני: התקשרתי אליך ביום שישי ואמרתי שתהיה תוספת לסדר היום.
משה גפני: כמו שאמר חבר הכנסת דנון, אכן זה עבר ביום ראשון האחרון בוועדת השרים, כלומר בשבוע שעבר.
משה גפני: זה עדיין לא הגיע למליאה.
משה גפני: אני מבקש להעלות את הנושא הזה ומבקש מגברת נאוה שוהם להתייחס אליו.
נאווה שוהם סולן: מדובר במענק הוני - הצלחנו להגיע להסדר עם משרד הביטחון - ששולם בעבר לאלמנות צוות אוויר ואלמנות כוחות היבשה לא קיבלו את המענק ההוני הזה.
נאווה שוהם סולן: הצלחנו להגיע, אחרי כעשר שנים, לפשרה עם משרד הביטחון לפיה כל אלמנה תקבל מאה אלף שקלים במקום 340 אלף שקלים בשתי פעימות:
נאווה שוהם סולן: פעימה ראשונה ב-2011 ופעימה שנייה ב-2012.
נאווה שוהם סולן: זה לקח הרבה שנים אבל באמת לאור הבעיות התקציביות, שזה עולה יותר מטנק, הגענו לאיזושהי פשרה.
נאווה שוהם סולן: חשבנו לתומנו שהצעת החוק אכן תעבור בשנה הזו, אבל לצערי הרב לקח זמן עד שהנושא עלה לוועדת שרים לענייני חקיקה.
נאווה שוהם סולן: כשזה עבר לוועדת שרים לענייני חקיקה ועבר שם, חשבנו שזה יגיע כבר למחרת או אחרי יומיים למליאה לקריאה ראשונה אבל לא כך היה.
נאווה שוהם סולן: בבדיקה עם משרד הביטחון נאמר לנו שהם העבירו את זה למשרד המשפטים.
נאווה שוהם סולן: משרד הביטחון יצא מיד לתקשורת עם הודעה לפיה הם ישלמו את הפעימה הראשונה רק ב-2012 ופעימה שנייה ב-2013.
נאווה שוהם סולן: אני מחזיקה בידי טופס של טיפול בהצעות חקיקה.
נאווה שוהם סולן: אם הממשלה או שר הביטחון רוצה לזרז הליכים, הוא יכול לוותר על העברת הצעת החוק למשרד המשפטים, הוא יכול לוותר על חוברת כחולה, הוא יכול לוותר על הצעת מחליטים והוא יכול להביא את זה ישירות למליאה.
נאווה שוהם סולן: יש לי כאן את הטופס הזה.
נאווה שוהם סולן: כנראה שלא זאת הכוונה וכך זה נראה גם לפי ההודעה לתקשורת שיצאה מדוברות משרד הביטחון וגם לפי זה שמשכו אותנו עד שהנושא הגיע לוועדת שרים לענייני חקיקה ולא הלך מיד למליאה.
נאווה שוהם סולן: כנראה שרוצים למשוך אותנו.
נאווה שוהם סולן: אם הנושא לא יעבור למליאה עוד החודש על מנת שאחר כך זה יגיע כנראה לוועדת החוץ והביטחון ואחר כך לקריאה שנייה ושלישית, האלמנות לא יקבלו את התשלום בסוף החודש הזה אלא יקבלו אותו בסוף שנת 2012 ובסוף שנת 2013.
נאווה שוהם סולן: אלמנות שימותו לא יקבלו את הסכום הזה.
נאווה שוהם סולן: אני חוזרת ואומרת מאז התחלנו במשא ומתן הזה עם משרד הביטחון, לפני עשר שנים, נפטרו כבר מאות אלמנות.
נאווה שוהם סולן: נגרם עוול לאלמנות צה"ל.
נאווה שוהם סולן: אחרי שהגענו לפשרה, למה לעכב את זה?
נאווה שוהם סולן: למה להוציא את נשמתנו?
רוחמה אברהם-בלילא: כי כנראה לממשלה אין שום כוונה ליישם את החוק הזה.
מגלי והבה: מי נמצא כאן ממשרד הביטחון?
אריה מועלם: אני נמצא כאן.
זהבה גלאון: אדוני היושב ראש, ברשותך.
זהבה גלאון: אני ישבתי כאן בוועדה עת ישב כאן שר הביטחון אהוד ברק ומנכ"ל משרדו אודי שני וישבו כאן נציגות האלמנות שחלקן יושבות כאן עכשיו.
זהבה גלאון: הגרון שלנו נחנק לשמוע את הסיפורים האלה.
זהבה גלאון: אני רוצה לחסוך להם את הוויה דלורוזה הזאת.
זהבה גלאון: אנחנו הבנו משר הביטחון – לפחות אני הבנתי ואני חושבת שגם אדוני היושב ראש הבין – שיש נכונות להסדיר את העניין הזה וזה עניין טכני בלבד.
זהבה גלאון: כך השר נתן לנו לבין.
זהבה גלאון: זה פשוט לא מתקבל על הדעת מה שקורה.
זהבה גלאון: אני די בהלם.
זהבה גלאון: חשבתי שאנחנו באים עכשיו להצביע בעד ההצעה שעוברת אבל פתאום אני שומעת את נאווה מסבירה איפה אנחנו עומדים.
זהבה גלאון: זאת חרפה.
זהבה גלאון: זה לא לכבודה של הכנסת.
זהבה גלאון: יש דברים שאנחנו יכולים לעשות ולהעביר כאן החלטה ואדוני עשה זאת לא אחת.
משה גפני: תכף נשמע את הדוברים, אבל אני רוצה ללכת לפי הסדר.
אורי אריאל: אני מלווה את ארגון האלמנות זמן רב.
רוחמה אברהם-בלילא: כמה זמן?
רוחמה אברהם-בלילא: לא שנה אחת לא שנתיים.
רוחמה אברהם-בלילא: חשוב שזה ייאמר.
נאווה שוהם סולן: שבע שנים אנחנו בקשר עם אורי אריאל.
אורי אריאל: אלה שבע השנים הרעות.
אורי אריאל: אולי עכשיו תבאנה הטובות.
משה גפני: אני הייתי בנושא של אלמנות צה"ל בתקופת איציק מרדכי שכיהן כשר הביטחון.
משה גפני: ישבנו אתו יחד עם יונה יהב.
נאווה שוהם סולן: נכון.
משה גפני: מאז רבנו, הוא הלך לעיריית חיפה ועכשיו השלמנו.
נאווה שוהם סולן: אבל זה בדיוק באותו נושא.
אורי אריאל: היו לי כמה שיחות עם מנכ"ל משרד הביטחון שהוא זה שצריך להוציא לפועל את הדבר.
אורי אריאל: הייתה הבטחה ברורה שהעניין נגמר, הגיעו לסיכום והוא מובא מיידית – אני מדבר על לפני כשלושה שבועות – לוועדת השרים לחקיקה כדי שזה יובא לכנסת ונגמור את הסיפור.
אורי אריאל: כפי שהיושב ראש ציין, לא כך היה.
אורי אריאל: דיברתי כמה פעמים עם היועץ המשפטי אחז בן-ארי ונאמר לי שזה עניין טכני פה ועניין טכני שם, אבל בשורה התחתונה, כדי לא להלאות אתכם, אחת משתיים: אם זה חלם, זה חמור מאוד כי המערכת לא יכולה להתנהג כך, בטח לא בדבר כל כך רגיש.
אורי אריאל: אם זה סדום, זה חמור על אחת כמה וכמה.
אורי אריאל: שמעתי מישהו אומר שרוצים למשוך זמן כדי שהתשלום יהיה ב-2012 בגלל בעיות תזרים.
אורי אריאל: אני מכיר קצת את תקציב משרד הביטחון ואני קובע – ולא אומר הערכה - שזה לא מה שיעיק על התזרים.
אורי אריאל: אני קובע את זה מידיעה.
אורי אריאל: לכן אני רוצה לבקש מאנשי משרד הביטחון, אולי יש הסבר אבל לא שמענו אותו.
אורי אריאל: אם יש הסבר, בואו נשמע, ואם לא, אז צריך לגמור את זה.
אורי אריאל: כדי להסיר ספק ממשרד הביטחון, אני רוצה להציע הצעה שהוועדה תתאחד סביבה.
אורי אריאל: את הנושא הזה מנהלים שבע שנים?
נאווה שוהם סולן: עשר שנים.
נאווה שוהם סולן: מ-2003.
אורי אריאל: אני מציע שהוועדה תגיד - נניח שנה אחת לוקח לעשות חוק - תשע שנים אחורה, כל מי שלא קיבלה, ולא עלינו נפטרה, יורשיה יקבלו את המענק הזה.
אורי אריאל: מושכים אותם – וגם את ניצולי השואה – כי יש סברה לפיה כך בסוף מרוויחים כסף.
אורי אריאל: נניח שהיה לוקח שנה לעשות את החוק, בסדר, אבל הוועדה תתייצב על כך, תגיש הסתייגות ותעביר בחוק תיקון שזה חל תשע שנים אחורנית, על היורשים של מי שנפטרה.
נאווה שוהם סולן: הלוואי.
אורי אריאל: עכשיו חברי הכנסת צריכים להחליט.
אורי אריאל: אם הם יחליטו, כך יהיה.
משה גפני: חבר הכנסת דני דנון ואחריו חברת הכנסת רוחמה אברהם.
דני דנון: קודם כל, הוועדה הזאת לא אמורה לדון בחוק אבל אני מברך אותך על שאתה מקיים דיון בחוק הזה.
משה גפני: אני לא דן בחוק.
דני דנון: דן בנושא.
דני דנון: יש הצעת חוק ממשלתית.
שלמה מולה: הנושא עלה עת שר הביטחון נכח כאן.
משה גפני: החוק יידון בוועדת החוץ והביטחון.
דני דנון: כיושב ראש השדולה, יחד עם עשרות חברי כנסת שחלקם נמצאים כאן בחדר, הגענו לפשרה, פשרה קשה, עם משרד הביטחון והאוצר לפיה ויתרנו על הצעת החוק הפרטית שעדיין קיימת ועדיין חיה, והיא עברה ועדת שרים, שזה לא יהיה 340 אלף שקלים אלא הסכום יהיה מאה אלף שקלים בתנאי שהתשלום יהיה מיידי, בשנת 2011.
דני דנון: בסוף הפשרה הייתה שהתשלום לא יהיה ב-2011 אלא יחולק בשלהי 2011 ובתחילת 2012.
דני דנון: זאת הייתה התחייבות של אודי שני, וזה גם על דעת שר האוצר, שזה יהיה הסיכום.
דני דנון: אני חייב לומר שאפילו התווכחתי עם נציגות האלמנות שבהתחלה אמרו שהתפשרנו יותר מדיי.
דני דנון: לכן אני אומר שאם הנושא לא יעלה לסדר יומה של הכנסת בשבוע הקרוב, מה שיקרה בסוף זה שיאמרו שרוצים אבל אין זמן – וצריך עוד להעביר את זה בוועדה לקריאה שנייה ושלישית – אנחנו נחזור להצעת החוק המקורית שלנו שמדברת על פיצוי של 340 אלף שקלים לכל אלמנה ולא יהיה סיכום.
דני דנון: אני מכיר את מר מועלם שנים רבות ואני לא חושב שיש כאן זדון או כוונה, אבל יכול להיות שזה עניין של התנהלות וכאן האנשים באוצר ובמשרד הביטחון, כמו שהם רוצים להעביר חוק תוך מספר ימים בכנסת ישראל, הם מצליחים לעשות זאת.
דני דנון: החוק הזה לא פחות חשוב ואפשר להעביר אותו תוך מספר ימים.
דני דנון: אפשר להביא אותו למליאה ביום שני בשבוע הבא בתמיכת כל הכנסת ולסיים את הסאגה הזאת.
רוחמה אברהם-בלילא: לא אוסיף הרבה על הנאמר.
רוחמה אברהם-בלילא: את הנושא הזה אני מכירה הרבה שנים והנושא הוא נושא רגיש מאוד שכואב לכולנו.
רוחמה אברהם-בלילא: יחד עם זאת, ראוי שיגיע לטיפול וסיום מיידי עד שבוע הבא ונראה איך עושים זאת.
רוחמה אברהם-בלילא: אני אומר לך חבר הכנסת אורי אריאל שכחבר כנסת ותיק, וגם אני מרשה לעצמי לומר עלי שאני אמנם לא ותיקה מאוד אבל די ותיקה, שכאשר אני רואה שיש הצעת חוק שהיא מסורבלת, אולי לוקח שנה, אבל יש הצעות חוק שבפרק זמן של שבוע ימים מגיעות לקריאה ראשונה, שנייה ושלישית.
רוחמה אברהם-בלילא: אנחנו חוזים בדוגמה כזאת השבוע.
רוחמה אברהם-בלילא: כל הצעת חוק שבאה לתקן עוולה חברתית, לוקחת שנים ולמה?
רוחמה אברהם-בלילא: כי צריך לתקצב את זה.
רוחמה אברהם-בלילא: השאלה העיקרית, וחבל שחבר הכנסת דני דנון לא כאן אבל אולי יוכל לענות אריה מועלם שאני מאוד מעריכה את עבודתו, האם כאשר הם הגיעו להסדר – וזאת שאלת המפתח – של תשלום של מאה אלף שקלים בשלהי 2011, וידאתם שהתקציב הזה נמצא בתקציב של 2011.
נאווה שוהם סולן: אני יכולה להשיב לך.
נאווה שוהם סולן: משרד האוצר החליט להשתתף בחמישים אחוזים מהעלות.
נאווה שוהם סולן: לפני כשלושה שבועות דיברתי עם אודי שני ושאלתי אותו למה הצעת החוק לא מגיעה לוועדת שרים לענייני חקיקה והוא אמר שאין כסף.
נאווה שוהם סולן: פתאום אין כסף?
רוחמה אברהם-בלילא: זאת השאלה העיקרית וזאת התשובה.
רוחמה אברהם-בלילא: אין מקור תקציבי מסומן לשנת 2011.
נאווה שוהם סולן: יש הבטחה של האוצר.
רוחמה אברהם-בלילא: נאווה, אל תהיי תמימה.
רוחמה אברהם-בלילא: את מכירה את המערכת מהצד הקשה שלה וגם אני.
רוחמה אברהם-בלילא: בהחלט הייתי רוצה לדעת מה המקור התקציבי לצורך העניין הזה ומאיפה משרד הביטחון מביא את הכסף.
רוחמה אברהם-בלילא: איך הוא תקצב את הנושא ואיך הוא מתכוון לתקצב את זה לשנת 2012 כאשר מדובר כאן בתקציב שהוא דו שנתי?
רוחמה אברהם-בלילא: אדוני היושב ראש, אנחנו יכולים להזדהות כאן, אבל אם אין מקור תקציבי ואם אין את הכסף לכך, לא יעזור שום דבר.
רוחמה אברהם-בלילא: אין בעיה עם זה?
משה גפני: אם רוצים ליצור בעיה, תהיה בעיה.
רוחמה אברהם-בלילא: אם כן, צריך לקדם את המהלך הזה ויפה שעה אחת קודם.
מגלי והבה: אדוני היושב ראש, לא פעם ראשונה אנחנו נתקלים בנושא הזה.
מגלי והבה: אני רוצה להפנות את חבריי חברי הכנסת וגם את היושב ראש למה שקורה באגפי השיקום של צה"ל, להתנהלות בנושאים הכספיים של משרד הביטחון לא רק מול האלמנות אלא מול הנכים והמשפחות שלהם.
מגלי והבה: בכל נושא אחר, ראינו את שר הביטחון ואחרים שבאים לוועדות ואת התקציבים והסכומים, אבל כשזה נוגע לשיקום, למשפחות ולנכי צה"ל, זאת קטסטרופה.
מגלי והבה: אני מטפל בעשרות תלונות איומות שלא מתאימות למשרד הביטחון והגיע הזמן לשים את זה על השולחן.
מגלי והבה: הם יודעים להשיג את הכסף, הם משיגים את הכסף בקלות, אבל ברגע שזה נוגע לאלמנות, למשפחות השכולות ולנכים – יש תמונה מטרידה.
מגלי והבה: לכן שאלתי מי ממשרד הביטחון נמצא כאן.
מגלי והבה: צריך לשים את הנושא על השולחן.
מגלי והבה: מה שמגיע לאלמנות, צריך לשלם, אבל בכל הנושא הזה של הטענות של הנכים ומה שקורה באגפי השיקום, מישהו צריך לתת את ההסבר.
מגלי והבה: לא יכול להיות שידרשו מיליארדי שקלים כתוספת לתקציב הביטחון וימנעו מוועדת החוץ והביטחון לפעול למשימות שלה כי זאת עלות כספית של כמה מיליוני שקלים, אבל נכה שמגיעה לו משכורת ומגיעה לו תמיכה, מוציאים לו את הנשמה כדי לתת לו מה שמגיע לו כאילו אנחנו במדינה אחרת.
מגלי והבה: על כך יש תלונות רבות ויש לי שמות של אנשים.
מגלי והבה: אני לא איש משרד הביטחון אבל אני מתבייש איך מרשים לעצמם להתנהג כך מול המשפחות והנכים האלה.
שלמה מולה: אדוני היושב ראש, אנחנו שמענו את שר הביטחון לפני שבועיים או שלושה שבועות.
משה גפני: שר הביטחון היה כאן.
שלמה מולה: הוא אמר לנו שהוא רגיש לעניין, הוא לא מכיר את הפרטים אבל או-טו-טו יטפלו בנושא.
שלמה מולה: אדוני, אני חושב שלוועדה הזאת יש כוח משמעותי מאוד בפתרונות אותם היא יכולה להציע, לתת ולסייע.
שלמה מולה: בהמשך להצעתו של אורי אריאל, אני מציע שכל בקשה של משרד הביטחון, גם בוועדה המשותפת של ועדת החוץ והביטחון וועדת הכספים, לא תטופל כל עוד הבעיה הזאת לא תבוא על פתרונה באופן מיידי.
שלמה מולה: אני לא חושב שהן צריכות לבוא לכאן ולהתחנן על נפשן.
שלמה מולה: זה עצוב.
שלמה מולה: אנחנו חברי הכנסת לא עושים את עבודתנו והממשלה הזאת וחבריה מצפצפים על כולם.
שלמה מולה: תראה מי החברים שנמצאים בישיבה, רק אתה וציון חברי הקואליציה וכל היתר מהאופוזיציה.
שלמה מולה: דני דנון היה והלך.
זהבה גלאון: הוא הלך לסגור את רדיו קול השלום.
שלמה מולה: ידידתי הטובה רוחמה אמרה שכאשר מדובר בהצעות חוק שהן סופר גזעניות, הן עוברות אוטוסטראדה בלי שיעצרו באדום.
שלמה מולה: כשיש הצעת חוק חברתית, מתמהמהים, יש כסף, אין כסף ואיפה היא תידון.
שלמה מולה: אני לא חושב שהיה צריך לנהל משא ומתן עם משרד הביטחון כדי להגיע לאיזשהו הסדר שבסוף גם פוגע באלמנות אלא היה צריך להעביר את החוק כמו שהוא, לקבל את כל מה שמגיע ולא צריך להתנצל ולהתחנן.
שלמה מולה: לכן אדוני, בהמשך להצעתו של אורי אריאל אני מציע שוועדת הכספים לא תטפל בענייני משרד הביטחון.
ציון פיניאן: משפט.
ציון פיניאן: אני שומע כאן שהבעיה קיימת כבר תשע שנים, אם כן, הנושא עבר שלוש ממשלות.
שלמה מולה: עכשיו אתה הולך לפוליטיקה.
ציון פיניאן: הממשלה הזאת תפתור את הבעיה.
שלמה מולה: תסגור את זה.
שלמה מולה: אחרי כן תקבלו דיבידנדים.
אורי אריאל: זה נכון, זה ראוי לציון אבל זה צריך להיפתר.
ציון פיניאן: אני בטוח שזה ייפתר בממשלה הזאת.
משה גפני: מה שאתה אומר באופן עקרוני זה נכון.
משה גפני: בכנסת אני עברתי הרבה גלגולים עם העניין הזה.
משה גפני: מה שקורה זה שהנושא הזה תמיד עולה על ידי חברי הכנסת מהקואליציה ומהאופוזיציה.
משה גפני: תמיד מגיעים לפשרות, משרד הביטחון ומשרד האוצר, אבל סוחבים זמן כי טוענים שאין תקציב.
משה גפני: תמיד מגיעים לפשרות.
משה גפני: גם החוק הזה עכשיו הוא פשרה.
משה גפני: גם לפני הרבה שנים היו כל הזמן פשרות בעניין הזה, אבל סוחבים זמן.
אורי אריאל: כמה עולה החוק הזה?
אריה מועלם: 250 מיליון שקלים.
רוחמה אברהם-בלילא: ל-2011.
אורי אריאל: זה שלושה חודשים של תע"ש.
אריה מועלם: עלות הפשרה.
משה גפני: מר מועלם, אלה אמור לדבר עכשיו.
ציון פיניאן: חמישה חודשים.
ציון פיניאן: זה 50 מיליון שקלים לחודש.
משה גפני: מה שקורה זה תהליך שחוזר על עצמו כל הזמן וזה בכלל לא משנה איזו ממשלה יש בישראל.
משה גפני: אלה הדיונים שמתנהלים בין הפקידים.
משה גפני: לשרים כמעט ואין מה לומר בעניין הזה, כמעט, והשרים כמעט גם לא מעורבים אלא בעיקר אלה חברי הכנסת שמציעים הצעות חוק פרטיות.
משה גפני: זאת בעצם הייתה צריכה להיות הצעת חוק ממשלתית אבל אלה הצעות חוק פרטיות.
משה גפני: כך היה בעבר וכך זה גם היום.
משה גפני: אי אפשר להאשים או אי אפשר לתת קרדיט לאף ממשלה.
משה גפני: גם אם יתוקן החוק, הקרדיט יגיע לפקידים ולא לממשלה וגם לא צריך להעביר ביקורת על הממשלה.
אורי אריאל: לחברי הכנסת שהציעו את ההצעה.
משה גפני: לחברי הכנסת.
משה גפני: אריה מועלם, משרד הביטחון, ולאחר מכן משרד האוצר, מתי החוק הזה מגיע למליאת הכנסת?
משה גפני: איפה דני דנון?
משה גפני: הוא הלך?
רוחמה אברהם-בלילא: אמר והלך.
שלמה מולה: זהבה אמרה לך לאן הוא הלך.
אריה מועלם: גם משרד הביטחון, בוודאי משרד הביטחון, רגיש ומתייחס לנושא.
אריה מועלם: דובר כאן על רגישות.
משה גפני: מר מועלם, אני לא יכול לעצור חברי כנסת שמדברים על רגישות אבל אמרתי, אתם בעלי הבית.
משה גפני: כבר היה דיון על רגישות, כבר שר הביטחון ייצג אותך בעניין הזה.
משה גפני: הוא שפע רגישות.
משה גפני: באמת, זה היה מחזה מרשים.
שלמה מולה: לגמרי.
זהבה גלאון: זה בחינם.
מגלי והבה: יותר מההופעה שלו ב-CNN.
זהבה גלאון: רגישות זה בחינם.
רוחמה אברהם-בלילא: במקרים רבים רגישות זה ממנו והלאה.
משה גפני: מר מועלם, אני מתנצל.
משה גפני: אנחנו לא פותחים עכשיו את הדיון הזה.
משה גפני: אנחנו הרבה אחרי הנושא שכבר אושר.
משה גפני: אני וחברי הוועדה רוצים לדעת מתי לפי דעת משרד האוצר ודעת משרד הביטחון החוק הזה מגיע למליאת הכנסת.
משה גפני: אנחנו נמצאים באמצע נובמבר 2011.
רוחמה אברהם-בלילא: בנוסף אני גם רוצה לדעת מה המקור התקציבי.
משה גפני: אם אתה יודע להגיד אבל זה לא רלוונטי.
משה גפני: הם יגידו לך שבגלל זה לא רוכשים F-35.
משה גפני: עזבי את זה.
רוחמה אברהם-בלילא: הסכום עליו אנחנו מדברים הוא אפילו לא הגלגל.
אריה מועלם: משרד הביטחון מברך על הצעת הפשרה שהושגה עם ארגון האלמנות, הצעה שאנחנו ממתינים לה שנים ארוכות.
אריה מועלם: על פי הצעת הפשרה הוגשה הצעת החוק שאושרה בוועדת שרים לחקיקה לפני כשבוע והראיה שהיא אושרה והראיה שהיא הוגשה כי משרד הביטחון בהחלט התייחס לנושא ברצינות ורוצה שהצעת החוק תעבור עוד בשנת התקציב 2011, כמובן בהתאם לכללים של ועדות הכנסת ולכללים של מליאת הכנסת.
אריה מועלם: עלות החוק היא 250 מיליון שקלים.
אריה מועלם: ההסדר שהגיעה אליו השרה לימור לבנת עם חבר הכנסת דני דנון שהסכמנו לו מדבר על תשלום של חמישים אחוזים מתוך הסכום הזה כבר בשנת התקציב הזאת וחמישים אחוזים נוספים בשנת התקציב 2012.
אריה מועלם: מקורות המימון על פי הצעת הפשרה הם חמישים אחוזים ממשרד הביטחון וחמישים אחוזים מהאוצר.
משה גפני: מתי זה אמור להגיע למליאת הכנסת?
אריה מועלם: ההצעה, מיד לאחר שאושרה בוועדת שרים לחקיקה, הועברה למשרד המשפטים על פי הפרוצדורה המקובלת בהצעות חוק.
אריה מועלם: לא המתנו אפילו יום אחד אלא העברנו אותה למשרד המשפטים.
אריה מועלם: נאווה: אדוני, הערה ותיקון לדברי אריה מועלם.
אריה מועלם: הצעת החוק מדברת על כך שהאלמנות יקבלו את זה בסוף שנת התקציב בה הצעת החוק עברה.
אריה מועלם: אם היא תעבור השנה, האלמנות יקבלו את זה השנה.
אריה מועלם: אם היא תעבור בשנה הבאה, קרי, ב-1 בינואר 2012, הן יקבלו את זה בדצמבר 2012 ובדצמבר 2013.
שלמה מולה: אם הצעת החוק הזאת תעבור אצל שאול מופז, מי שהיה הרמטכ"ל ושר הביטחון, הוא יעביר אותה כפי שדודו רותם מעביר הצעות חוק אחרות.
אורי אריאל: אני מציע לידידי לא להתחייב בשם חבר הכנסת מופז.
ודים גודון: אנחנו עומדים בסיכום.
ודים גודון: מבחינתנו יש חמישים אחוזים שיפוי למשרד הביטחון והכסף הזה קיים.
ודים גודון: ברגע שהחוק יאושר, אנחנו נעביר פנייה תקציבית לוועדת הכספים או לוועדת החוץ והביטחון של הכנסת כדי לאשר את הפנייה.
משה גפני: לוועדת הכספים.
ודים גודון: זאת הצעת חוק ממשלתית שצריכה לעבור את כל הפרוצדורה של הפסיקה וזה קשור למשרד הביטחון.
משה גפני: מתי אתה מעריך שזה מגיע למליאת הכנסת?
ודים גודון: אני לא ממשרד הביטחון אלא ממשרד האוצר ואני לא יודע להעריך.
משה גפני: גם משרד הביטחון לא יודע.
משה גפני: מתי זה יבוא למליאת הכנסת?
משה גפני: אם אנחנו נביא השבוע את הצעות החוק הפרטיות, אתם תתנגדו?
משה גפני: תהיה התחייבות של מגישי הצעות החוק הפרטיות.
ודים גודון: אדוני היושב ראש, אני לא ידעתי שיש בעיה.
ודים גודון: הייתי בטוח שההצעה הזאת עברה וחשבתי שאנחנו הולכים לדון בהצעה עצמה.
ודים גודון: כנראה יש איזושהי בעיה בירוקרטית.
ודים גודון: לפחות מבחינת משרד האוצר, אין שום בעיה לשלם את המענק בשנת 2011 ובשנת 2012.
עמיר פרץ: אדוני היושב ראש, קרא לאלקין, תפנה לנאמן ותגמרו את זה בחמש דקות.
עמיר פרץ: זה תקוע בין הקואליציה לוועדת שרים.
נאווה שוהם סולן: לא.
נאווה שוהם סולן: הנושא עכשיו תקוע במשרד המשפטים להצעת מחליטים ולחוברת כחולה, עד שזה יגיע למליאה לקריאה ראשונה.
עמיר פרץ: זה לא יגיע.
ודים גודון: זה מחכה לחוברת הכחולה, להניח על שולחן הוועדה לקריאה ראשונה.
נאווה שוהם סולן: השר יכול – וכאן אני מחזיקה טופס שהוא תזכיר טיפול בהצעות חקיקה – לקצר תהליכים, אם הוא רוצה, וכבר יש הצעות חוק שכך נהגו לגביהן.
נאווה שוהם סולן: למשרד הביטחון אין כוונה לשלם את המענק ב-2011 והראיה, הודעה לתקשורת שיצאה בה כתוב במפורש שהפעימה הראשונה תשולם ב-2012 והפעימה השנייה תשולם ב-2013.
נאווה שוהם סולן: עכשיו ניגש אלי אחד האנשים מערוץ 7 והוא התקשר עכשיו לדוברות של משרד הביטחון והם עומדים לשלם ב-2012 וב-2013.
נאווה שוהם סולן: אריה, אולי אתה רוצה לשלם לנו את זה ב-2011, אבל האנשים מעליך – כנראה באגף התקציבים ומר אודי שני – לא רוצים בכך.
נאווה שוהם סולן: הראיה שהוא אמר לי שהוא לא העביר את זה כשהוא היה צריך להעביר את זה לוועדת שרים לענייני חקיקה כי לדבריו אין כסף.
נאווה שוהם סולן: תחליטו, יש כסף או אין כסף אבל אל תשגעו אותנו ואל תמשכו אותנו.
אריה מועלם: אם משרד הביטחון היה רוצה לשלם את זה ב-2012, הצעת החוק הייתה מוגשת ב-2012.
אריה מועלם: עצם העניין הוא שהצעת החוק הוגשה עדיין בשנת 2011 וזה מראה על רצינות משרד הביטחון לשלם את ב-2011.
משה גפני: רבותיי חברי הכנסת, יש לנו שתי ברירות.
משה גפני: ברירה אחת היא לחכות לפרוצדורה הרגילה אבל בפרוצדורה הרגילה לא יהיה כסף ב-2011 ושלא תהיה אי הבנה.
משה גפני: לאחר אישור הטיוטה, זה צריך להתפרסם בכחול, צריך לקבל הצעת מחליטים ולאחר שמקבלים הצעת מחליטים צריך להניח על שולחן הכנסת.
משה גפני: זה לא הולך לעבור עד סוף 2011, גם אם חבר הכנסת מולה צודק ושאול מופז מעביר חוקים במהירות הבזק.
משה גפני: גם אם הוא צודק, אבל אני לא בטוח שהוא צדוק, זה לא הולך לעבור.
משה גפני: יש דרך אחת להתחיל לנסות לזרז את הפרוצדורה הזאת ואני מוכן לעשות את זה, אבל זאת תהיה שתדלנות שאחרי שאני אסיים את שיחת הטלפון, האנשים יצחקו.
משה גפני: יש דרך נוספת.
משה גפני: יש שתי הצעות חוק, הצעת חוק פרטית של חבר הכנסת אורי אריאל שלא עברה ועדת שרים והצעת חוק נוספת של דני דנון, עמיר פרץ, אברהם מיכאלי, שאול מופז, מירי רגב, משה גפני, אורי אורבך, נחמן שי.
משה גפני: אפשר להביא את שתי הצעות החוק האלה ואפשר להביא אותן עוד עכשיו מכיוון שהנשיאות מתכנסת בעוד 45 דקות.
משה גפני: אז אנחנו אומרים שאו שמביאים את הצעת החוק הממשלתית או שאנחנו מצביעים ביום רביעי על הצעת החוק הפרטית ומעבירים את זה לוועדת החוץ והביטחון ושאול מופז יעביר את זה בתוך שלושה ימים.
רוחמה אברהם-בלילא: אני בעד ההצעה שלך.
משה גפני: אני אומר לשים את זה על סדר היום.
אורי אריאל: אני מבקש שאנשי הקואליציה ייתנו לזה גיבוי כי זה חוק תקציבי.
נאווה שוהם סולן: הצעת החוק הפרטית של דני דנון הייתה בוועדת שרים לענייני חקיקה.
משה גפני: היא אושרה והוגש עליה ערר.
נאווה שוהם סולן: הוגש ערעור על ידי האוצר.
משה גפני: אני מתנהג עכשיו בפראות.
משה גפני: אני לא הולך לפי הספר.
משה גפני: לפי הספר אין אפשרות לאורי אריאל להניח את הצעת החוק להצבעה כי זה בכלל לא עבר ועדת שרים.
רוחמה אברהם-בלילא: לא, אני רוצה לתקן אותך.
רוחמה אברהם-בלילא: אורי יכול להניח כל הצעה שהוא רוצה ועל פי התקנון הוא לא צריך את ועדת השרים.
רוחמה אברהם-בלילא: הוא עובר את ועדת השרים במידה והוא רוצה הסכמה.
משה גפני: לא דיברתי על התקנון.
משה גפני: עם התקנון הכול בסדר.
רוחמה אברהם-בלילא: לא צריך את ועדת שרים.
ודים גודון: כל עוד יש ערר, עמדת הממשלה היא להתנגד.
משה גפני: אנחנו מתקרבים לאט-לאט לבחירות.
משה גפני: עוד מעט לא תהיו בעלי הבית.
משה גפני: הפרוצדורה היא שמכיוון שזה לא עבר ועדת שרים או החוק עליו אנחנו חתומים, החוק הזה עבר ועדת שרים אבל הוגש עליו ערר לממשלה.
משה גפני: מכיוון שהוגש ערר לממשלה, דינו להידחות על ידי הקואליציה במליאת הכנסת, גם הצעת החוק של אורי אריאל וגם של דני דנון, עמיר פרץ ואחרים.
משה גפני: אני אומר שיש שתי אפשרויות: האחת, להתנהג כמו בן אדם מתורבת ונורמאלי, ועכשיו, אחרי הישיבה, להרים טלפון למשרד המשפטים ולמזכיר הממשלה ולשאול למה הם לא נחמדים ולבקש מהם להיות נחמדים.
משה גפני: הם יאמרו שיש להם רגישות לאלמנות צה"ל וחצי שעה הם ייתנו לי נאום ציוני, אבל בסוף זה לא יעבור ב-2011.
משה גפני: יש דרך שנייה והיא להתפרע וזה אומר לצפצף על מה שאומר ודים, שיש ערר וצריך להתנגד, אלא להניח את זה על שולחן הכנסת ולומר שאם אתם לא מביאים את זה בשבוע הבא, אנחנו מצביעים על הצעות החוק הפרטיות.
גאלב מג'אדלה: ונראה אתכם מצביעים נגד.
משה גפני: מה זה משנה נראה אותנו?
משה גפני: אני מציע ללכת במסלול.
משה גפני: אני הרי יכול להתנהג כמו חבר קואליציה, אבל יש לי תפקיד בקואליציה והתפקיד הוא מאוד חשוב.
משה גפני: אני יכול להגיד שאני הולך כמו עדר, אבל אני לא נוהג כך.
משה גפני: אני הצבעתי ביום רביעי על החוק של רונית תירוש ולא ראיתי הרבה חברי קואליציה קודמת שהלכו נגד הממשלה שלהם.
משה גפני: להפך, אני מציע כאן הצעה שהיא הצעה קצת פראית.
משה גפני: אני מציע להניח את זה על שולחן הכנסת.
משה גפני: בכל מקרה, אחרי הישיבה אני אדבר עם משרד המשפטים ואני אדבר עם מזכיר הממשלה כדי להביא את זה במהירות.
נאווה שוהם סולן: אדוני, שאלה.
נאווה שוהם סולן: אתה מתכוון שההצעה כולה תעבור בהצבעה טרומית, ראשונה, שנייה ושלישית עוד השנה?
משה גפני: אני יושב ראש ועדה.
רוחמה אברהם-בלילא: יושב ראש הוועדה הכי חשובה בכנסת.
משה גפני: אם יש חוק שאני רוצה להעביר - אני גם הייתי יושב ראש ועדת הפנים ואני מכיר את העבודה הזאת - מהטרומית עד השנייה והשלישית, אפשר לעשות את זה בחמישה ימים.
משה גפני: אין בעיה טכנית.
רוחמה אברהם-בלילא: זה קורה עכשיו.
משה גפני: אין בעיה תקנונית.
משה גפני: יש בעיה מול הממשלה.
משה גפני: הממשלה תעמוד על רגליה האחוריות.
משה גפני: סיכמנו כבר, כבר הגעתם לפשרה, אז שיבצעו את הפשרה הזאת.
שלי מועלם: הכסף ישנו.
נאווה שוהם סולן: אני מודה לך.
משה גפני: על סדר היום גל הפיטורים במפעל פרי הגליל.
משה גפני: קיימנו בנושא הזה דיון ב-א' באב, ב-1 באוגוסט 2011, ביוזמת חברת הכנסת שלי יחימוביץ, שלמה מולה, מירי רגב ויצחק וקנין.
משה גפני: היה נראה שאנחנו הולכים לפתרון.
משה גפני: בשבוע שעבר דיברה אתי חברת הכנסת שלי יחימוביץ וביקשה ממני – מכיוון ששוב חוזר גל הפיטורים – לקיים ישיבת מעקב אחר הנושא הזה.
משה גפני: זה באמת מתחיל לעצבן כל הנושא הזה.
משה גפני: מדובר על מפעל עוגן בחצור הגלילית ועל אנשים שהמשכורות שלהם הן משכורות מאוד נמוכות.
משה גפני: תכף נברר למה עכשיו שוב מגיע גל הפיטורים הזה.
שלי יחימוביץ': תודה אדוני היושב ראש על שהסכמת לקיים את הדיון.
שלי יחימוביץ': הדיון בתאריך שציינת לא היה הדיון הראשון.
שלי יחימוביץ': אנחנו שבים ועוסקים בגורלו של פרי הגליל שוב ושוב וכל פעם אנחנו מדמים לחשוב שנמצא פתרון.
שלי יחימוביץ': לפני שנתיים חגגנו את מציאת הפתרון ואת הפסקת גל הפיטורים, אבל כל פעם אנחנו נדרשים לסיוע חירום כלשהו ולצערי אנחנו שוב עומדים בפני שוקת שבורה ופיטורים של חמישים עובדים.
שלי יחימוביץ': עסקנו בזה בישיבה הקודמת.